ભારતની ૧૭ જેટલી બેન્કોનું રૂપિયા ૯,૦૦૦ કરોડનું ફુલેકું ફેરવી વિદેશ ફરાર થઈ ગયેલા વિજય માલ્યાએ જણાવ્યું હતું કે, ભારત છોડતાં પહેલાં મેં નાણામંત્રી અરુણ જેટલી સાથે મુલાકાત કરી હતી. હું સેટલમેન્ટ પ્લાન સાથે નાણામંત્રીને મળ્યો હતો, પરંતુ બેન્કોએ મારા સેટલમેન્ટ પ્લાન પર સવાલો ઊભા કર્યા હતા. મેં મારું બાકી લેણું ચૂકવવા બેન્કોને ઘણી વાર પત્રો લખ્યા હતા. હું મારાં બધાં લેણાં નાણાં ચૂકવી દેવા તૈયાર છું. હું ભારતથી વિદેશ રવાના થયો હતો, કારણ કે જિનીવામાં મારી મિટિંગ હતી, તે પહેલાં હું નાણામંત્રીને મળ્યો હતો અને મેં બેન્કો સાથે સેટલમેન્ટના મારા પ્રસ્તાવનો પુનરોચ્ચાર કર્યો હતો, આ સત્ય છે. હું આ મુલાકાતની વિસ્તૃત માહિતી આપી શકું નહીં. અગાઉ વેસ્ટમિન્સ્ટર કોર્ટ ખાતે સુનાવણી પહેલાં વિજય માલ્યાએ જણાવ્યું હતું કે, મેં કર્ણાટક હાઇકોર્ટ સમક્ષ વ્યાપક સેટલમેન્ટ યોજના રજૂ કરી છે. મને આશા છે કે, આદરણીય ન્યાયાધીશો મારી તરફેણમાં ચુકાદો આપશે. હું મારું દેવું ચૂકવવામાં સક્ષમ છું અને એટલે જ મેં સેટલમેન્ટની ઓફર આપી છે.